Η πρόβλεψη του ΔΝΤ είναι αισθητά χαμηλότερη από το σχέδιο Προϋπολογισμού που έστειλε η Ελλάδα στην Ευρωπαϊκή Επιτροπή και το οποίο μιλά για πρωτογενές πλεόνασμα 3,6% το 2020.

Στο 2,6% του ΑΕΠ τοποθετεί το Διεθνές Νομισματικό Ταμείο την εκτίμηση του για το πρωτογενές πλεόνασμα της Ελλάδος το 2020, αισθητά χαμηλότερα από το σχέδιο Προϋπολογισμού που έστειλε η Ελλάδα στην Ευρωπαϊκή Επιτροπή και μιλά για πρωτογενές πλεόνασμα 3,6%.

Στην έκθεση «Δημοσιονομικό Παρατηρητήριο» (Fiscal Monitor) που παρουσιάσθηκε σήμερα στην Ουάσιγκτον από τον Διευθυντή του Δημοσιονομικού Τμήματος του Ταμείου Βίτορ Γκασπάρ, το ΔΝΤ εκτιμά πως η Ελλάδα θα πετύχει πρωτογενές πλεόνασμα 3,3% του ΑΕΠ το 2019, έναντι εκτίμησης 3,5% που προβλέπει το προσχέδιο Προϋπολογισμού 2020 που έχει καταθέσει η ελληνική κυβέρνηση.

Για το 2020 το ΔΝΤ προβλέπει πρωτογενές πλεόνασμα 2,6% του ΑΕΠ και για το 2021 πρωτογενές πλεόνασμα 2,5% του ΑΕΠ, για το 2022 πλεόνασμα 2,5%, για το 2023 προβλέπει πρωτογενές πλεόνασμα 2,3% του ΑΕΠ και για το 2024 πρωτογενές πλεόνασμα 2% του ΑΕΠ.

Για το διαρθρωτικό πρωτογενές πλεόνασμα της Ελλάδος (το πλεόνασμα συνυπολογιζόμενου του ρυθμού ανάπτυξης) το Ταμείο εκτιμά πως εφέτος θα ανέλθει στο 5,1% του ΑΕΠ, πως το 2020 θα ανέλθει στο 3,6% του ΑΕΠ, πως το 2021 θα είναι στο 2,8% του ΑΕΠ, το 2022 στο 2,6% του ΑΕΠ, το 2023 στο 2,3% του ΑΕΠ και το 2024 στο 2% του ΑΕΠ.

Το ΔΝΤ αναμένει πως τα έσοδα της γενικής κυβέρνησης ως ποσοστό του ΑΕΠ θα μειωθούν έως το 2024. Από 47,7% του ΑΕΠ το 2019, αναμένει πως το 2020 θα μειωθούν στο 46,5% του ΑΕΠ, το 2021 στο 45,8% του ΑΕΠ και θα υποχωρήσουν περαιτέρω στο 45,3% του ΑΕΠ το 2022 και στο 44,9% το 2023. Το 2024 εκτιμά πως τα έσοδα ως ποσοστό του ΑΕΠ θα διαμορφωθούν στο 44,1% του ΑΕΠ. Οι κρατικές δαπάνες από 48% του ΑΕΠ εφέτος, θα ανέλθουν στο 47,5% του ΑΕΠ το 2020, στο 46,9% του ΑΕΠ το 2021, στο 46,4% του ΑΕΠ το 2022, στο 46,3% του ΑΕΠ το 2023 και στο 45,7% του ΑΕΠ το 2024.

Για το χρέος της γενικής κυβέρνησης το Διεθνές Νομισματικό Ταμείο εκτιμά πως στο διάστημα 2019 -2024 θα μειωθεί αθροιστικά κατά 22,5% του ΑΕΠ. Σύμφωνα με το ΔΝΤ το χρέος από 176,6% του ΑΕΠ το 2019, θα περιοριστεί στο 171,4% του ΑΕΠ το 2020, θα υποχωρήσει στο 167,1% του ΑΕΠ το 2021, στο 161,7% του ΑΕΠ το 2022, στο 157,2% του ΑΕΠ το 2023 και τέλος το 2024 θα μειωθεί στο 154,1% του ΑΕΠ.